khistorydata/jeongjo-sjw-relations huggingface dataset:
정조 8년 · 목
敎曰。瑞山縣監今日政差出。又敎曰。永宗僉使今日政差出。○以沈豊之爲吏曹參判。李東郁爲執義。趙鼎耇爲掌令。李洪載爲持平。徐有鍊閔慶世爲正言。金文淳爲兵曹參判。李徽之爲內醫都提調。金履素爲提調。高時遇爲 溫陵參奉。初仕也。南性五爲礪山府使。安廷玹爲瑞山縣監。李禹鉉爲永宗僉使。
정조 8년 · 강
推江華留守鄭志儉。
정조 8년 · 목
江華留守鄭志儉。以城堞軍器修補馳啓。敎以。城堞軍器修補後。監董校裨中。一人枚擧狀聞。自是重事切勸他人之意也。觀此狀。本新備及改修。若是夥然。監董人姓名。初無載錄。豈其避嫌而然乎。避嫌獨非法外。該留守推考。更卽擧實狀聞之意分付。
정조 8년 · 강
吏曹。以三道賑邑賞典更査啓。
정조 8년 · 목
該曹啓言。向日覆啓中。三道賑邑賞典。多失照檢。關東守宰。則百石雖請陞敍。二百石反皆見漏。朝家恩典。未免斑駁。更令査考石數。分等稟處事命下矣。取見各道畢賑狀啓及穀簿成册。則原春道淮陽前府使李敬養。寧越前府使魚錫定。自備補賑之數。旣如是夥然。則不可無褒賞之道。似當施以熟馬賜給之典。通川郡守李命杰。旌善郡守李寅燮。楊口縣監尹㬘。歙谷縣令張漢喆四邑守令。似當施以陞敍之典。京畿道陽智縣監徐直修。竹山府使李壽鵬。自備之數。旣過二百。則獨未蒙賞。恐涉斑駁。李壽鵬旣是堂上官。似當施以兒馬之典。徐直修施以陞敍之典。慶尙道聞慶縣監金東鎭。自備各穀爲二百七十七石。似當施以陞敍之典。至於湖西南兩道守令。一體追論。洪忠道洪州牧使李謙煥。似當施以熟馬之典。舒川郡守金翊休。平澤縣監南溟學。藍浦縣監洪尙德。石城縣監李昌會。俱爲三百餘石。當施以兒馬之典。全羅道康津縣監安槦。長興府使申大坤。自備穀爲六百餘石。昌平縣令李宜白。和順縣監朴明淳。爲五百餘石。當施以熟馬之典。長城府使鄭國仁。爲四百十六石。光陽縣監禹禎圭。自備各穀三百六十餘石。當施以兒馬之典。願納五百石以下人。朴景新等五人。才己帖加。而旣有已行之例。一體加資。事係恩賞。請上裁。敎以。竝依草記施行。若以土瘠爲言。則均是瘠土。若以百數爲限。則亦云滿百。果川縣監尹秀東。龍仁縣令李㻋。不可獨漏。而竹山陽智倅之倍此數者。已施兒馬或陞敍之典。勢將下此一等。特賜弦弓一張。以視朝家嘉獎之意。嶺邑倅二百苞。以生穀之難易。旣請陞敍云爾。則簿郵百苞。勿論可乎。黃山察訪呂善亨。特給弦弓一張。
정조 8년 · 강
命別軍職陞遷定制草記。指一稟處。
정조 8년 · 목
兵曹啓言。別軍職陞遷定制事。退與諸將臣爛議草記事命下矣。臣與諸將臣相議。則訓鍊大將具善復以爲。別軍職乃是肘掖侍衛之臣。收用之道。比他尤別。而近來復職。實無其路。該廳例付主簿判官僉正。而陞遷之限。定以三朔。至如訓正。係是通淸之職。地處可合。則不計朔數。當都目陞僉正。副正郞通訓正而。訓副訓正。決非單付之職。備三望受點。倂軍職所帶。時副正爲三窠。軍職中無可爲者。則一窠儲窠云。禁衛大將李敬懋以爲。本廳影職依前施行。各隨其人地處資歷。通融擬差於當品實職。然通方可爲選職本色云。總戎使李昌運以爲。訓正與副正。係是通淸極選。恐難例付。而至於僉正以下諸窠。朔數不定。元無限節。擧行爲難。今後定以六朔。每都目。次次加階。則在官方旣無所妨。在選部便好云。御營大將徐有大以爲。單付訓主之後。次擬都事經歷。亦令例付訓院之職。則雖非在職。副正與正。隨其地望。循序通擬。在官方無苟艱之嫌。在用人。開前進之階云矣。今此諸將前之議。或不無參差之論。而副正以上通擬一款。別無異同矣。大抵禁御兩將。皆以主簿判官僉正之連付影職爲苟艱。必欲一經都判經僉等實職。而便卽遞改。仍付影職者。恐不免還爲苟艱。訓將加設別軍職副正一窠爲言。而訓副以上。旣以通融通淸爲定。則別設一窠。已涉如何。且別軍職中。無三望可通之人。則擬望之際。自多掣礙。而曾經之後。因事見遞。則依例單付。舊例自在。今不必更爲加設。至於朔數。則禁御兩將。以他武臣不拘朔數之政格爲言。其言誠是矣。如以無限節太驟陞爲嫌。則總使六朔之論。訓將三朔之論。視儕類猶存裁抑。此議似較勝。臣意則士夫別軍職參上官訓主單付。間三朔次次陞遷。以至僉正。而其間如有宣傳官都總都事經歷訓鍊判官僉正等。實職之可爲者。則勿拘差擬。或因無窠而不得差擬。則勿以必經爲主。單付之判官僉正。依例陞遷。訓鍊副正訓鍊正通擬之時。則他武臣中。如無先此可擬者。勿拘朔數。卽爲通擬。如有地望之先於別軍職者。亦勿拘朔數。姑且置之。先通彼而後通此。一從公議施行。則士夫之爲別軍職者。旣無因軍職而淹滯之患。又無因軍職而驟躐之弊。且雖是士夫別軍職地望。若只合於副正則只通副正。若不合於副正。則亦不必强通。竝以此定式。政格事面。俱爲穩當。請上裁。敎以。後日次對。指一稟處。
정조 8년 · 강
命湖南鄕品四人。爲先施以加資。
정조 8년 · 목
兵曹啓言。卽伏見傳敎。則有補賑千石以上人。皆令上來之命。湖南鄕品四人。爲先施以加資之典。待其上來。詳察人地後。如有可合實職人。則加設僉樞備擬。如不合。則仍以置之。亦無所妨。如是則在賞典無一時疊授之弊。在官方有觀人擇用之道。依此施行。恐合事宜。請上裁。敎以。草記論理甚當。依此爲之。明日政下批。
정조 8년 · 강
命結幕致斃人稿殯。文移該廳該部爲之。禁將論罪。更待下敎。
정조 8년 · 목
禁衛營啓言。本營字內病幕摘奸。則去夜雨後。川水汎溢。結幕頹圮。其中女人三名致斃。極爲驚慘。分付該部。使之稿殯。敎以。卿旣不能察飭於未漂沒之時。到今反請出給稿殯。卿之擧行。已極駭然。日前提問之後。姑無處分。卿宜退處俟勘。而何敢循例書呈草記乎。卿事節節駭妄矣。稿殯與否。文移該部該廳爲之。○備邊司啓言。禁衛營字內。昨夜大雨。川水漲幕。其中女人三名致斃。結幕於川邊。有此人命之致斃。不能檢飭之責。在所難免。該營大將。請從重推考。敎以。向因禁營事。飭敎何如。而又有此擧。該大將之罪也。已論於該營草記。喉院問啓論罪一款。更待下敎。
정조 8년 · 강
命禁衛大將李敬懋問啓。
정조 8년 · 목
敎曰。日前對辭。以口傳之故。未能諦悉。大抵禁將事。萬萬駭然。向日飭墨未乾。有此三名漂沒之擧。其委折。自政院卽爲問啓。數昨提問之後。方欲處分。則所當俟勘之不暇。而乃敢冒呈草記。有若無故之人。此宜問之一端。此意一體問啓。
정조 8년 · 강
罷禁衛大將李敬懋職。
정조 8년 · 목
政院啓言。問于禁衛大將李敬懋處。則以爲。日昨下詢之後。亦當胥命。而字內甚闊。許多病人之出入形止。亦不敢多日停稟。乃爲循例擧行。一則臣罪。二則臣罪。惶隕不知所達云矣。敎以。此等對辭。前所未見。了無惶蹙底意。徒以分疏爲事。見今國綱雖曰解弛。焉敢若是之妄恣。此將臣。近來太欲自重。凡係奉朝令之事。大不若前日。一事二事。任他所爲。要欲曲循其意可乎。本事似非大事。流弊抑云非細。禁衛大將李敬懋爲先罷職。旋仍之故。所謂將任。看作己物。此亦關紀綱之一端。該大將未差之代。卽爲議薦之意。言于廟堂。
정조 8년 · 강
命訓將具善復。兼察禁將。
정조 8년 · 목
政院啓言。禁衛大將李敬懋罷職矣。將兵之任。不可無一刻總察之人。何以爲之。敎以。禁衛大將出代間。訓鍊大將兼察。牌招聽傳敎。
정조 8년 · 강
以徐有大爲禁衛大將。備薦也。
정조 8년 · 강
以李柱國爲御營大將。
정조 8년 · 목
敎曰。御營大將前望入之。待下批牌招。傳授命召。
정조 8년 · 강
給西部渰漂恤典。
정조 8년 · 목
因漢城府新舊病人出幕草記。敎以。近因公事留院。此草記亦在不捧中。今觀西部報辭。始知三口漂沒事。極甚矜惻。屍體雖己極得。恤典果皆一一分給乎。掩葬一款。亦依新定式擧行乎。問于該府。更爲詳細草記。
정조 8년 · 강
吏曹參議黃昇源疏辭新除三銓之任。賜例批。
정조 8년 · 강
右尹李敬倫。以母病陳疏徑行。批許往護。
정조 8년 · 강
副修撰李顯靖陳疏乞遞。仍陳諸條。賜批。
정조 8년 · 목
疏略曰。臣宿病添劇。吐泄交作。僵臥旅店。萬無趨膺之勢。乞亟鐫遞。臣有區區所懷。敢此贅及於乞免之章。願垂察焉。噫。元良漸長。國祚之靈長。係於元子。臣竊謂保養元子之法。敎諭啓廸之方。具載方册。惟在次第擧行之如何耳。伏願逬宦寺闒宂之輩。付師傅謹厚之倫。使賢士子大夫。日接乎前。而戲慢俚俗之態。不留於聰明。則習與智長。化與心成。將見日遷善而不自覺矣。念哉。噫。抄啓新進。頻試課製。亶出於作人之盛意。而其所應製文字。不過策家籠罩之法。四六騈儷之體。噫。國家取人之法。只是科目一路而已。蓋其聰明才藝之士。埋頭於十日之工。求售於一夫之目。益其浮華倫簿之習。而無補於家國治平之道。雖有志尙心思。可期以遠大者。而汨沒浸淸。卒不能以自達矣。伏願姑舍詩賦表策之規。先取經傳洛建之書。逐次課講。以務適實用。曉解文義爲本。而至於應製文字。亦不必拘格式。辭達理順爲主要。使今日之所習。爲異時致用之本也。批以。首陳事。蒙養之方。爾言甚好。當體念。至於宦寺雖難盡屛。師傅固欲愼揀矣。次陳事。培養之道。爾言亦當。事目中每月定以課講二次。課試一次。槪欲講多於製。更當留意。無至有偏重之弊。爾其勿辭從速上來察職。
정조 8년 · 강
遣承旨詣受 香所。奉審摘奸。局內諸陵。一體奉審。
정조 8년 · 목
健元陵忌。辰在明日也。
정조 8년 · 강
召見備堂及京畿監司沈頤之。纂輯堂上于誠正閣。備局有司堂上金華鎭徐有隣李在簡。纂輯堂上金魯鎭嚴璹鄭昌順李時秀金載瓚。
정조 8년 · 목
予曰。今年年麥。大違初料。峽邑民情。想益難矣。作租事果何如。卿等各陳所見。華鎭曰。畿內牟還。實有難捧之慮。民情亦無畢納之望云矣。有隣曰。勢將察民情。從略許施矣。時俊曰。麥農雖未登。尙可以預備種子。姑令督捧。畢竟至於難捧而後。始可議爲矣。頤之曰。沿邑比峽稍勝。且以來歲種子言之。一竝許施亦難矣。予曰。昨日禁將前望有入之之敎。望單中如有作故人。則例用紙附名上。而初則以作故人之混入持難。畢竟督納。亦不用紙附之例。備局事誠駭然矣。有隣曰。此莫非臣等不察之致。惶懍之極。不知所達矣。在簡曰。昨日兩道畢賑狀。願納私賑人五十石以上。依事目烟役勿侵之意。已爲覆奏蒙允矣。百石以上。旣蒙特敎加資之典。五十石以上。帖加成給。不必爲過濫。其中士人之不願帖加者。以郞階帖代給似宜矣。予曰。依爲之。予曰。纂輯幾何修整乎。魯鎭等。以所成草進獻。予曰。諸條浩汗。倉卒披閱。有難詳細照管。然大體凡例則善成。後日登對時。列書笏記。以爲經覽之地。璹曰。 景慕宮與 社稷序次。謹當稟定矣。予曰。當居 社稷之上。而列書於 永禧殿似好。予謂昌順曰。獄案或有永爲定式者。或有不當永定者。曾於 先朝。有爲其母之作奸犯殺者。不宜償命之敎。 聖意之專在於傅生。亦可仰諦矣。郞廳中勤幹解事者誰也。昌順曰。李家煥頗有見識矣。予謂時秀曰。爾無纂輯事乎。時秀曰。臣方抄出日記矣。予曰。丙申以後日記抄送。予曰。同副承旨馳詣 永寧殿奉審。而修改等處。亦爲詳審以來。予謂承旨李崇祜曰。監賑使好在云乎。崇祐曰。連得安信。莫非聖恩矣。
정조 8년 · 강
召見奉審承旨李文源于誠正閣。
정조 8년 · 목
健元陵奉審後入來也。
정조 8년 · 강
行召對于誠正閣。承旨洪仁浩。閣臣尹行任。玉堂李魯春申耆。假注書李敬五。兼春秋金健修金鳳顯。
정조 8년 · 목
講國朝寶鑑。○敎曰。寶鑑今幾畢講。此後進講朱子封事好矣。又敎曰。上番見館志乎。魯春曰。見之矣。予曰。連進纂輯廳乎。魯春曰。以入直不得進矣。予曰。除本仕。逐日進往也。
정조 8년 · 강
遞校理沈基泰李頤祥。副校理李度謙。副修撰李顯靖李兢淵。
정조 8년 · 목
敎曰。館直苟艱。在外及違牌玉堂許遞。前望單子入之。待下批牌招。推移入直。
정조 8년 · 강
命承旨李文源。弓子賜給。
정조 8년 · 목
敎曰。近午奉命。遍詣局內 諸陵奉審。日未暮。復命承旨李文源。內下弓子一張賜給。
정조 8년 · 강
命瑞山縣監。當日辭朝。
정조 8년 · 강
命賑邑守令侍從人。今日政陞品擬入。
정조 8년 · 목
敎曰。侍從守令承傳。事體尤自別。賑邑守令中。以侍從承傳人。今日政陞品擬人。
정조 8년 · 강
命大興郡守沈載鎭加資。光州牧使李復永內外三品備擬。在外正竝改差。
정조 8년 · 목
吏曹啓言。大興郡守沈載鎭。雖己資窮。未經準職。何以爲之。敎以。特爲加資。今日政下批。光州牧使李復永。旣有內外三品通融備擬之命。且此人之學識人品。自在僚屬時。熟所知之。亦令今日政擬入。在外正竝改差。
정조 8년 · 목
以呂善亨爲執義。李一曾爲司諫。鄭枋爲漢城左尹。吳泰齊爲 宣陵參奉。初仕也。鄭日煥爲光州牧使。李璡爲梁山郡守。尹翊烈爲三陟府使。朴敬圭爲靑陽縣監。沈禧爲天安郡守。李廷書爲尼城縣監。鶴林君焴。李★(土+甲)尹塾爲都總管。
정조 8년 · 강
太廟　永寧殿慰安 祭。命不卜日設行。
정조 8년 · 목
禮曹啓言。 宗廟　永寧殿墻垣及蓋瓦頹落云。慰安祭不卜日。今二十五日設行。而有頉處。請擇日修改。允之。
정조 8년 · 강
命敦化門東邊水門。嚴飭修補。
정조 8년 · 목
兵曹啓言。敦化門東邊水門鐵箭破傷處。今已修改。把守軍兵還爲入直。敎以。水門箭鐵鐵箭每致傷捐。此蓋不善修補而然。嚴飭戶曹。令判堂看審諸處。幷卽修補後。復有如前續續執頉。監董官員自本曹論罪。
정조 8년 · 강
命民間癘疫。惕念救療。作租諸邑。毋得擅許。
정조 8년 · 목
備邊司啓言。民間癘疫漸息。更加惕念救療事。請分付道內。敎以。俄筵才已遍詢。目下民情。不可不軫念。來頭民力。亦不可不軫念。已作租諸邑。就各其分數。加一分許令換作。此外諸邑。設有不得已作租處。續續許題。必至於紛紜。勿論該廳諸道。除非筵稟或狀稟。毋得擅許之意。竝以嚴飭分付。末端事。依回啓施行。
정조 8년 · 강
玉堂聯箚。請小東門自開之由。嚴覈勘罪。賜批。應敎李魯春。副校理曺允大。修撰申耆尹序東。
정조 8년 · 목
聯箚略曰。卽伏聞昌慶宮小東門自開。無人管守。禁門鎖鑰。何等嚴重。而有此意慮不到之事。雖或謂環小之致。而環闊鑰小。前後無異。則豈以前日不自開之門。而自開於昨夜之理乎。臣等謂當該總郞及衛將部將。嚴加究覈。從重勘罪宜矣。目今門鑰自開。專由於元無主管而然。自今以後。附近門守將兼管照察。斷不可已也。批以。己諒處矣。
정조 8년 · 강
持平李洪載陳疏乞遞。仍請懲討。賜批。
정조 8년 · 목
疏略曰。今國賊未討之時。豈容如臣迂愚。苟然充位於其間哉。乞賜鐫改。噫。擧國血氣之倫。孰不欲手磔國榮之肢。口臠德相之肉。而前後批旨。不出二字不允。其流之禍。不可勝言。伏願三司諸啓。亟賜兪允。批以。已諭於諸批。爾其勿辭察職。
정조 8년 · 강
命稟啓經宿之承傳宣傳官汰去。
정조 8년 · 목
敎曰。莫重稟啓之事。謂以忘置。經宿始稟之狀。已極駭然。況渠已出番。要令替入之同僚來稟。尤甚放恣。當該承傳宣傳官汰去。
정조 8년 · 강
命罪人朴聖秀柳廷潤。勘律放送。
정조 8년 · 목
刑曹啓言。罪人朴聖秀柳廷潤等。更推終不悉陳者。究厥情狀。萬萬狡惡。更加嚴刑。請期於得情。敎以。滯囚已至屢朔。分輕重勘律放送後草記。
정조 8년 · 강
遣承旨詣 永寧殿。奉審摘奸。
정조 8년 · 강
以柳孟養兪漢敬爲校理。尹㬦爲副校理。李鼎運爲副修撰。前望也。
정조 8년 · 강
召見承旨金載瓚于三善齋。
정조 8년 · 목
予曰。有書役事。注書出去。與李敬五偕往翰苑。而事變注書入送也。予曰。玉堂出牌與否知入。予曰。承牌與否。催促知入。
정조 8년 · 강
命奎章閣明日奉審時。待敎直提學牌招擧行。
정조 8년 · 목
本閣。以奎章閣明日雨漏處及日次奉審時。提學直提學無以備員啓稟。敎以。檢校望筒。所當書入點下。而原任提學直提學。適無無故人。在外直提學及有實病人竝許遞。政官待明朝牌招。開政差出。直閣則無前望。待敎未差之代。無在京提學。亦難越薦。待敎前望單子入之。待下批與直提學牌招。以爲備員擧行。
정조 8년 · 강
太廟秋享。命攝儀。
정조 8년 · 목
因禮曹七月初四日　宗廟秋享大祭親祭取稟也。
정조 8년 · 강
御誠正閣。行晝講。知事徐浩修。特進官李聖圭。承旨金思穆。玉堂曺允大申耆。注書沈晉賢。兼春秋金健修。史官李崑秀。宗臣安春君烿。武臣李文爀。
정조 8년 · 목
予曰。近日東風連吹。果能有益於蟲災。而無損於穡事云耶。左議政李福源曰。東風雖曰無益於穡事。而間以甘霔。別無受損。至於蟲損。則大有顯效云矣。予曰。賓對進前。除非時急公事。稍待首揆之造朝好矣。予曰。朴光晦事。卿等知之乎。右議政金熤曰。與宋載經有相詰事云。而未得詳聞矣。福源曰。雖未詳本事之如何。而投印之罪。不輕而重矣。訓鍊大將具善復曰。有情勢。則辭狀容或可也。至於投印。事體極爲未安矣。予曰。待捧供。當有處分矣。善復曰。恩津咸悅兩邑守令。以稅船致敗事。有待畢賑拿問之敎矣。予曰。以草記稟處。善復曰。鹿島萬戶亦當稟處矣。予曰。此則自在勿論中矣。予曰。昨日水門事。極爲駭然矣。福源曰。事甚驚怪矣。予曰。曾見守門軍卒。覓果來往。間或有此等之弊夫矣。豈有自開之理。此非張大之事。別無究覈之道。然苟究厥咎。專在喉院騎省不善檢飭。不堅鎖鑰之致矣。南小門則何如。戶判見之乎。戶曹判書鄭一詳曰。此門則門板鎖鑰。俱爲堅固矣。禮曹判書嚴璹曰。守禦使鄭尙淳。以殿最事。有所陳達。切欲及今稟定矣。故相臣金在魯嘗言。非錢穀詞訟之官。則別無考績之事云。其言儘有理。有至若　陵官。幾至六十餘員之多。問其職掌。不過守直禁養而已。實無廉探考績之道矣。予曰。米布詞訟外。亦多殿最之官。以兵曹言之。部將守門將八十餘員。皆有題目。旣在其職。則宜有褒貶。而　陵官職任。尤爲自別。旣置上考。則豈無褒語乎。福源曰。聖敎至當。而旣無可考之績。又無可褒之題。而無題而上。自古已然。若書中下之考。則亦當有貶語矣。熤曰。事體則至重且大。而職任則別無可考矣。予曰。貶坐時。則似當詳見其爲人矣。璹曰。出直官則赴坐時見之。而入直官則不識其何狀矣。予曰。不見其人而只書題目。事似難處。殿最各司。從速抄出。後日入侍稟定好矣。刑曹判書趙時俊曰。律官取才之法。定以一年兩等。而高栍者付諸京司祿官。低栍者分擬外方檢律。一從講記劃數次第。以爲塡差之道。此是大典舊式也。昨年以祿官檢律分作兩取才之規。成節目啓下。而節目中。每朔考講。一未爲之矣。今春又以履歷久勤。差送檢律之意。有所草記。尙未承批旨故。江華檢律。今方作窠。而臣曹不得輕先差遣敢達矣。予詢大臣福源曰。大典法意。本自精密。人不能行。非法之弊也。祿官檢律之分歧取才。履歷久勤之隨次差遣。雖名各有見。終多不更便。臣意則莫如遵守大典之爲是矣。熤曰。律官取才之規。本是一法。其法不啻精密。特以取才之際。不能執公。致有自下奸弊之漸益滋生。今若欲更張其法。以矯其弊。則法才改而弊又生矣。雖鎭日改法。而弊終不可矯矣。都不如遵用舊典。執公取才之爲愈矣。予曰。仍舊貫施行。昨今年草記及節目。竝勿施。善復曰。宮墻修築。有待下敎擧行之命。以何間始役乎。予曰。稍待快霽草記。福源曰。春桂坊修補。爲第一急務。命下之日。及今擧行然後。可無臨時窘束之慮矣。熤曰。雖於六月內始後。亦無不可矣。予曰。豈不張大乎。福源曰。至於此役。則事面之張大。物力之多寡。有不暇論矣。予曰。戶判詳見其役處乎。一祥曰。臣已得遍觀。年久頹圮。多不成說。不可不趁今修葺矣。予曰。大體言之。闕內頹傷處甚多。集禮門所見。亦甚時急矣。一祥曰。然矣。予曰。待立秋。春桂坊使卽修補。而集禮門同時修改好矣。敎曰。臺啓中罪人。除非伏法。則不去其姓。古例則然。以有臣宗甲義駿義翊事言之。以一人之姓。而府啓則書之。院啓則不書。院啓之去姓是則府啓非也。府啓之書姓是則院啓非也。頒示中外。關係甚重。而于今幾年。因循故紙。尋常看過。莫之能改。豈非前後臺臣慨然處乎。熤曰。臺啓體重。一啓之後。不敢容易變改。似緣當初入啓時誤書之致。而臺臣之不察。恐難辭其責矣。予曰。近以疏通一事。屢煩飭敎。疏通自疏通。隄防自隄防。居其官而擧其職。事體當然。而銓家難於取捨。一不奉承。更欲提飭。而徒歸屑越。尙今泯默矣。日前以襄陽事言之。本邑素稱閑僻。夫誰曰不堪其任。而連値荐饑。屢飭擇人。今年年事。又未可知。故毋論文蔭武。勿拘常格之敎。予意亶在於極愼其擇。及見申大觀。爲人非不勤幹了了。而各別擇差之意。果安在哉。旣不得一事對揚。又未見一分報效。此雖非故犯。大體則不善擧職。今世之人。夫孰不然。而吏判爲尤甚。誠極慨然矣。吏曹判書李在簡曰。襄陽自是文臣窠。故誤承伊日下敎。以武弁擬入矣。予曰。吏判此言。殆同分疏矣。予曰。近來廷臣。專不事事。恬嬉姑息。徒欲做官。世道朝象。胡至此極。言念國事。誠萬萬寒心矣。福源曰。此莫非如臣無似。忝居揆地。不能董率群下之致。一則臣罪。二則臣罪矣。熤曰。疏通之道。在於明刑政。刑政克明。則何患乎疏通之不得其道乎。予曰。訓將進前。予曰。前禁將之向來數三事。揆以事體。殊極未安。近來凡事之擧行。過於自重。已涉慢蹇。而昨日草記。尤極駭然。大抵人器淺狹。固難其任矣。善復曰。自承嚴敎。惶戲無地云矣。予曰。御將亦可謂宿趼。而若論宿將。毋過於卿。他帥之新到未鍊事務者。卿其指揮而善導之也。
정조 8년 · 강
遞大司諫柳義養。廣州府尹吳載純。
정조 8년 · 목
敎曰。有相妨事。大司諫柳義養許遞。又敎曰。在外之代。以外任點下。事近無實。直提學吳載純。府尹本任許遞。
정조 8년 · 강
以金峙默爲廣州府尹。備薦也。
정조 8년 · 목
敎曰。廣州府尹當日辭朝。
정조 8년 · 강
召見廣州府尹金峙默于誠正閣。
정조 8년 · 목
予曰。保障重地。努力爲之。舊倅今當上來。須卽離發。於邂逅處交龜好矣。
정조 8년 · 강
遞承旨金載瓚。
정조 8년 · 목
敎曰。左副承旨許遞。前望單子入之。
정조 8년 · 강
命工曹判書蔡濟恭。待明朝牌招。申飭行公。
정조 8년 · 목
敎曰。每有一番除旨。輒增一層風波。是予反害之也。今番前望點下之後。豈不欲勉飭。而趑趄至今。蓋有意矣。大抵此重臣本末。予旣洞悉。囊時傳敎略已言之。雖使重臣。自明其說。無以加此。人之云云。到今不足較卞。見任雖非緊任。許久虛縻。有傷事面。且於次對座目。無非懸病之時。朝筵亦欲提敎而未果。兼工曹判書蔡濟恭。待明朝牌招。申飭行公。
정조 8년 · 강
遞副修撰李鼎運。以李祖承孟至大爲副修撰。
정조 8년 · 목
敎曰。聞其情勢似然。且今館直不備許遞。前望單子入之。
정조 8년 · 강
命咸興牟及耳牟還分。待秋換捧。
정조 8년 · 목
左議政李福源啓言。咸鏡監司李命植。枚擧咸興判官韓大裕牒呈。以爲。嶺內還穀排巡不足。嶺外各倉所在會內牟二千二百八十二石零及耳牟三百五十二石磨鍊分給。而嶺內之地。不尙麥農。無本色收捧之路。相當穀待秋成。從便換作事。請令廟堂稟旨分付矣。境內還分之從便推移。其勢固然。相當穀物之準折代捧。已例亦多。依狀請咸興所在會內牟二千二百八十二石零。耳牟三百五十二石。待秋成。以相當精實穀換捧之意。請分付。從之。
정조 8년 · 강
命經筵官所在處。宣諭造朝。
정조 8년 · 목
左議政李福源啓言。向來經筵官差出。實出於繼述舊章作興儒術之聖意。而命下屢月。尙無動靜。諸儒臣皆是世祿故家。亦或曾從仕塗。當此側席求賢之日。豈不思所以對揚乎。諸儒臣所在處道臣守臣。更爲宣諭。益加敦勉。期於從近造朝之意。請分付。從之。
정조 8년 · 강
命懷德前縣監朴光晦拿處。
정조 8년 · 목
判義禁具善復啓言。懷德前縣監朴光晦投印事。有議大臣稟處之命。而自前守令之投印者。有卽其地定配之事。如無特敎。則自臣府照勘矣。大臣之意。以爲。定以定配。似爲差重云。朴光晦拿囚捧供後。請勘處。從之。
정조 8년 · 강
命廣州府結錢。三分一劃給事。定式。
정조 8년 · 목
備局堂上鄭尙淳啓言。前承旨金宇鎭。以廣州結錢元區劃外加劃事陳達。有次對時稟處之命矣。蓋結錢之數。年各不同。則每年七百餘兩。勢難劃一定送。當初給代米。旣以三分一之數。劃屬本府。結錢亦依此區劃。自今秋爲始。每年結錢。毋論豐歉之加減。必以三分一劃給事。請定式施行。從之。
정조 8년 · 강
命守禦營將官。勿書題目。
정조 8년 · 목
備局堂上鄭尙淳啓言。本廳各邑所在牙兵束伍把總哨官之殿最。使各該邑守令。試射講牒報。其中射講俱有分者。置之上考。一技有分者。置之中考。射講俱不者。置之下考。而無題目修啓。自是流來之規也。臣意亦不如仍舊貫之爲愈。故敢達。批以卿鄕將官則勿書題目。
정조 8년 · 강
命小東門門板鐵物。更爲堅造改排。
정조 8년 · 목
戶曹判書鄭一祥啓言。昨日各處水門看審時。小東門亦爲詳審。則所排門板薄劣。鐵物甚弱。請更爲堅造改排。從之。
정조 8년 · 목
戶曹判書鄭一祥啓言。倉官每不擇差。故雖有釐正節目。而徒法不能行。參下兩官。旣是應遷之窠。則無以此變通。而參上兩官。依宣惠廳例。以曾經守令人擇差則似好矣。予詢左右相。左議政李福源曰。擇人之道。不係於守令之曾經與否。不必於本監。獨定新例。只令另行擇擬。嚴加察飭似好矣。右議政金熤曰。未經守令之人。未必盡下於已經守令之人。已經守令者。未必盡勝於未經守令之人。惟在於擇差而任之而已。不必以守令之經否。爲倉官之階梯也。從之。
정조 8년 · 강
命軍資監逋欠。特爲蕩減。
정조 8년 · 목
行司直鄭尙淳啓言。軍資監逋欠二千三百餘石內。員役等所逋。則一千一百餘石。才已收捧。而至於庫中流來欠縮一千一百餘石。今年之內。猝難準徵。請限年徵捧。批以。特爲蕩減。
정조 8년 · 목
敎曰。掌令李集斗遞差。
정조 8년 · 강
獻納金東淵避嫌乞遞。賜批。
정조 8년 · 목
東淵。以登筵之際。顚倒失措。徑先引避請遞。批以。勿辭亦勿退待。
정조 8년 · 강
重推吏曹判書李在簡。
정조 8년 · 목
左議政李福源啓言。吏曹判書李在簡。下敎之下。語涉分疏。事甚未安。請重推。從之。
정조 8년 · 강
以尹行恁[任:I-PERSON]爲　奎章閣待敎。前望也。
정조 8년 · 목
以金魯鎭爲判尹。朴祐源爲直提學。
정조 8년 · 강
命譯官金致瑞。加資。
정조 8년 · 목
司僕寺啓言。譯官金致瑞指一稟處事命下矣。自前如此之類。多有加資之例。而係是恩典。不敢擅斷。敎以。加資。
정조 8년 · 강
領議政鄭存謙陳箚請譴。賜批。
정조 8년 · 목
箚略曰。今日賓對。準擬趨詣。目下病狀。實無蠢動之勢。倩人構箚。乞降譴罰。批以。愼節殊用奉慮慮。卿其安心勿辭。益加善攝。仍命遣史官傳諭。
정조 8년 · 강
兵曹判書徐有隣上疏自引乞遞。賜批。
정조 8년 · 목
疏略曰。臣見識未周。職事多曠。門鑰按視。自有古規。以其設常關也。而或昧句檢之遍及。以至當夜自開之境。分掌雖有各人。總察亶係長官。臣實爲首。又以草記一事言之。二更馳往。四更登徹。當初晩知。已屬政令之解弛。以此以彼。罪無所逃。亟削所帶之職。批以。卿其勿辭行公。
정조 8년 · 강
修撰申耆。以母病陳疏徑出。踏啓字。
정조 8년 · 강
命龍仁縣令李㻋。今日捧供。
정조 8년 · 목
因㻋拿囚草記。敎以。今日捧供以聞。
정조 8년 · 강
命時囚李㻋分揀放送。金相龜等議處。
정조 8년 · 목
義禁府啓言。龍仁縣令李㻋原情。泛稱遲晩。請刑推得情。敎以。邑民之侵辱官長。若是無忌。訟庭訶叱之不足。甚至有掛榜詬辱之擧。爲官長者。豈無情怒之心乎。枚報請治。雍容甚矣。至於渠之狀辭中。掩悖濟惡等說。亦已刪改於追是之本意云爾。則道臣擧條。自歸爽實之科。而昨批旣言之。朝廷所尊者體統也。右袒邑民。罷黜官長。則龍仁將又有衿川申耆事矣。營邑體統。猶屬緦功之察。此囚卽爲分揀放送。使之待城門開還官。而貿穀事。行査云云。事甚屑越。無敢煩浼之意。嚴飭分付。又啓言。安城郡守金相龜原情。泛稱遲晩。請刑推得情。又啓言。珍山前郡守南殷老原情。泛稱遲晩。請刑推得情。又啓言。所斤[前:I-POSITION]僉使印時彥原情。泛稱遲晩。請刑推得情。又啓言。部將李偃原情。泛稱遲晩。請刑推得情。又啓言。咸平前縣監姜演[★(亻+寅):I-PERSON]原情。泛稱遲晩。曾經侍從。請除刑推議處。兪鉉商喪人勿請刑。載法典。請上裁。竝敎以。除刑推議處。又啓言。都總府發巡郞廳金百彬原情。泛稱遲晩。所當請刑。而都總經歷。請除刑推議處。允之。
정조 8년 · 강
命侍從堂上堂下違牌坐罷人。幷敍用。
정조 8년 · 강
宗廟慰安祭。命不卜日設行。
정조 8년 · 목
禮曹啓言。　宗廟正殿至近之地。有墻垣頹圮之患。慰　安祭不卜日。今二十八日設行。頹圮處。待快晴。請擇日修改。允之。
정조 8년 · 강
直提學朴祐源疏辭新除　奎華之任。賜批。
정조 8년 · 목
批以。自是當次。卿其勿辭行公。
정조 8년 · 강
正言閔慶世上疏。請李集斗刊削之典。賜批。
정조 8년 · 목
疏略曰。伏見小報。府啓中金養淳事。初以無批答書出。再以未承批書出。末乃以停啓書出。臣不勝訝惑。蓋聞政院。以此事屢度往復于前掌憲李集斗處。而集斗所答。初果如彼。末復如此云矣。昨日筵席憲臣之傳啓也。金養淳事之未及承批。而遽奏他啓。今忽謂之停啓。此何事。以口傳啓。以手停啓。事未前聞。壞損臺體。大關後弊。臣謂前掌令李集斗。亟施刊削之典。斷不可已也。批以。李集斗事。實關後弊。啓中人白脫無餘。昨筵亦有亟停之敎。但停之不以其道。雖因生疏。不可無罪。依施。
정조 8년 · 강
修撰尹序東陳疏乞遞。批下該曹稟處。
정조 8년 · 목
序東與承旨金宇鎭。有四寸娚妹應避之嫌也。
정조 8년 · 강
遞承旨李文源。禁推掌令李集斗。
정조 8년 · 목
敎曰。今見諫章。聞其本事。無非憲臣自下所指揮府吏云。而朝紙頒布。臺諫主張。雖甚妄率。職在該房。難免不飭之失。當該承旨遞差。前掌令李集斗。爲先下義禁府推考。
정조 8년 · 강
命時囚。今日內議處照律。
정조 8년 · 목
敎曰。溽暑滯囚可悶。時囚皆令今日內議處照律。
정조 8년 · 강
命安城郡守金相龜放送。當日還官。
정조 8년 · 목
義禁府啓言。安城郡守金相龜原情。泛稱遲晩。請照律。敎以。分揀放送。使之當日還官。
정조 8년 · 강
遣承旨詣　宗廟。奉審摘奸。
정조 8년 · 목
慰　安祭在明日也。
정조 8년 · 강
王大妃殿進御加減六和湯停止。一錢五分重人蔘粟米飮。依前方。命自今日一貼式煎入。榻敎也。
정조 8년 · 강
以金憙爲承旨。前望也。
정조 8년 · 강
遞承旨朴祐源金思穆金憙。以李時秀徐龍輔爲承旨。
정조 8년 · 목
敎曰。左承旨右承旨許遞。前望單子入之。○政院以憙牌不進啓稟。敎以。許遞。
정조 8년 · 강
直提學吳載純疏辭新除　奎華之命任。賜批。
정조 8년 · 목
批以。非直循次。卿其勿辭行公。
정조 8년 · 강
召見承旨李崇祜于誠正閣。
정조 8년 · 목
予曰。李在學何當入來云耶。崇祐曰。七月旬或可復命云矣。予曰。藥房提調今日仕進耶。崇祐曰。仕進矣。予曰。弘文館志。當於閣志印出後。繼爲印出。數日入直校正割付。序文則使曾經文衡人製入。
정조 8년 · 강
召見承旨金宇鎭于三善齋。
정조 8년 · 목
予曰。今日暑熱。今夏初見矣。宇鎭曰然矣。予曰。今見畿伯疏。李㻋誤矣。其在營邑體統。不可不更爲處分矣。朴光晦事亦不成說。宋載經聞是道先生云。守令之於舊伯。邑民之於主倅。孰輕孰重乎。宇鎭曰。城化之分。較重矣。
정조 8년 · 강
命宣傳官白慶周。出六待窠陞實。
정조 8년 · 목
敎曰。本廳所謂勅書。聞因飭敎。昨已出給云。而來頭不但更有定軸一事。渠亦尙不肅謝。又令督飭。反乖甄用之意。淸選則文武無異。分館或被圈後遭彈者。例有區處之擧。此例政合引用。亦爲終始拯拔之道。宣傳官白慶周。令該曹今日政。出六區處。如無窠。訓鍊主簿加設擬入。待窠出陞實事。分付。
정조 8년 · 목
以尹坊爲大司諫。趙鼎鎭爲吏曹參議。權以綱李思祚爲掌令。愼師稷爲持平。洪樂恒爲修撰。李聖圭爲大司憲。李兢淵爲執義。
정조 8년 · 강
勘放時囚南殷老等。
정조 8년 · 목
義禁府啓言。珍山前郡守南殷老照律。杖八十收贖。奪告身三等。私罪施行。又啓言。咸平前縣監姜演[★(亻+寅):I-PERSON]照律。告身盡行追奪。徒三年完配。又五年禁錮。兪鉉商告身盡行追奪。徒三年定配。以表喪前所犯收贖。竝私罪施行。又啓言。都總府發巡郞廳金百彬照律。笞五十收贖。解見任別敍。私罪施行。又啓言。部將李偃照律。杖八十收贖。奪告身三等。私罪施行。竝允之。敎以。功減一等。
정조 8년 · 강
召見承旨洪仁浩。遂安郡守柳殷鉉于三善齋。
정조 8년 · 목
予曰。饑民接濟。何以爲之乎。殷鉉曰。朝家德意。竭誠奉行。幸免損瘠之患矣。予曰。小心做去。毋得終怠也。敎曰。右承旨李時秀。同副承旨洪仁浩。分掌殺獄判付各一册書入之意。分付也。又敎曰。金吾議處。催促捧入。
정조 8년 · 강
遞承旨李崇祜金宇鎭。以沈豊之金魯淳代之。
정조 8년 · 목
敎曰。都承旨許遞。又敎曰。左承旨聞有實恙。許遞。前望單子入之。
정조 8년 · 강
京畿監司沈頤之陳疏自引乞遞。賜批。
정조 8년 · 목
疏略曰。昨年秋間。龍仁民人。有擅改民籍。詬罵官長之事。果皆照律勘處。所謂李濟恭兄弟。卽鄕曲間素昧之一賤人。有何容護之可言。而勒加以容護之目。容護者。亦果如法決處乎。冬間收䨀之時。民情頗騷擾不寧。而荒歲催科。勢或似然。且聞校隸憑藉作拏之罪。不得已有四校推治之擧。則邑守之疑怒於臣。固已多矣。伊後有邑校受賂籥簽丁之說。臣非不欲窮査痛治。而此旣無形迹之事。徑先推捉。徒事騷亂。決非究覈之道。則豈料臣鎭人心之計。反被偏護之疑也。今春巡過時。邑民呈狀於陽智路上。奸鄕猾吏。貿稷換租。民受虛殼云。付之本邑。以爲査處。臣之此擧。專出曲爲之地。而彼之疑怒。隨處層激。實是意慮所不到。所謂營邑相失。不過如斯而已。蓋其供辭。全在凌踏。先以丘墓等說。至及於臣之親屬。吁亦異矣。莫非如臣殘劣。濫竽方岳。自取侮辱。乞降威罰。俾朝體無損。公務無曠。批以。卿其勿辭行公。
정조 8년 · 강
罷黜龍仁縣令李㻋。
정조 8년 · 목
敎曰。日前因李㻋供。使之帶職還官。予意非欲扶抑於其間。大抵營邑之體統雖重。城化之名分尤嚴。邑民向官長。面詬之榜辱之。其漸將至有衿海事。而巡營不曾痛加査處云爾。則到此以體統較名分。自有彼此大小之殊。不得已有日前處分。觀此道伯辭疏。囚供歸之噂★(口+沓)。狀頭謂已懲治。然則名分不須說也。在朝家尊體統之道。豈可偏聽噂★(口+沓)之供。不信懲治之說乎。此而不卽處分。反有曲護之嫌。龍仁縣令李㻋罷職。
정조 8년 · 강
推洪忠監司申大升。備堂金華鎭。
정조 8년 · 목
備邊司啓言。卽見洪忠監司申大升報辭。則以爲。本道十一邑牟還。分數作租之意。前已狀請蒙允矣。忠州等四邑。牟還最多。當此麥歉。民願作租。目下秋農。將有登熟之望。日前狀聞中。唐津等四邑。當以營還。從便換作。四邑之代。以忠州等四邑所在營賑牟一千六百七十餘石內。限九百石。常賑牟四萬八千七百餘石內。限一萬四千石。換作秋穀。實爲四邑莫大之惠爲辭矣。換入作租。以準當初所請十一邑之數。與別般加請差間。依此許施。而所請穀數。稍爲過多。只以一萬石作租之意。分付道臣。自本道參量四邑之民穀多寡。請以爲均排之地。敎以。勿論石數多寡。一萬石及萬五千石零。當初狀請之時。邑名何不別白陳聞。有此更報之擧乎。牒報辭緣。草記措語。俱未免苟且之歸。當該道臣有司堂上推考。作租事。依草記施行。
정조 8년 · 강
命　奎章閣雨漏處。待　廟內修改時。擇日修改。
정조 8년 · 목
本閣。以明日日次奉審及雨漏處修改啓。敎以。　宗廟雨漏處修改。旣有待晴擧行之敎。待　廟內修改時。擇日修改。
정조 8년 · 강
領議政鄭存。謙陳箚自訟。賜批。
정조 8년 · 목
箚略曰。卽見湖西四邑牟作草記批答。有有司堂上推考之命。本司草記。臣實主之。而知思不逮。神識蓋瞀。循例措語。莫非臣不職之罪。玆敢自訟。亟賜譴何。批以。微事不必深引。有司堂上推考勿施。卿須安心勿辭。益加善攝。仍命遣史官傳諭。
정조 8년 · 강
配姜★(人+寅)于木川縣。
정조 8년 · 목
義禁府啓言。罪人姜★(人+寅)。木川縣迎春驛。徒二年半定配。請依例押送。允之。
정조 8년 · 강
命時囚朴光晦議處。
정조 8년 · 목
義禁府啓言。懷德前縣監朴光晦原情。泛稱遲晩。請刑推得情。敎以。第欲見卿等意見。爲先除刑推議處。
정조 8년 · 강
命時囚朴光晦照律。
정조 8년 · 목
義禁府啓言。朴光晦令本道道臣嚴査後。請稟處。敎以。滿紙張皇。煩屑極矣。要厥歸趣。恃一時相供鬨事也。此則自有道伯在焉。何不登時査處。致有上聞之擧乎。至於士子之拔劍。決是常情之外。誠有是也。大關風化。雖非王府。所可擬律者。嚴飭該道。詳覈勘斷。俾無更煩之弊。朝家於囚供。別有提敎者。蓋聞本縣。卽先正文正公杖屨之鄕也。始自執端。十四世世居。絃誦之遺風。尙云不沫。間或有班族强梁。公稅拒納之事。豈必盡是宋姓人所爲。爲官長者。苟能以禮導之。以法糾之。則感化之效。必當倍易於他邑。向所謂强梁者。幾何不變爲飭躬之士耶。供中宋以四百年世居之民。不思謹飭之道。恣行武斷之習云云。此溯論執端以後事耶。抑只言挽近習俗耶。尊慕之地。口氣太不愼。此雖無關於本事。大體似此風習。朝家切欲禁斷。今則本府別無待査事回啓擧行者。投印一款兺。照律以聞。
정조 8년 · 강
勘放時囚李集斗。
정조 8년 · 목
義禁府啓言。前掌令李集斗照律。杖六十收贖。奪告身一等。私罪施行。允之。
정조 8년 · 강
命進御六和湯一貼煎入。自明日加黃連五分。限五貼煎入。榻敎也。
정조 8년 · 강
召見刑曹判書趙時俊。纂輯堂上嚴璹于誠正閣。
정조 8년 · 목
予命諸承旨判付京外錄囚文案。時俊曰。當此暑月。以此事過費聖心。聞已多日矣。不勝悶迫矣。予曰。唐太宗固非聖主。猶於慮囚之時。必齋沐。蓋當死當生之分。在於毫釐之間。實不可忽者故。予果用心爲之。而必欲於六月前究竟。故今日召卿等。以爲頒布之地耳。予曰。纂輯之役。今至何境。璹曰。姑未訖一典矣。予曰。堂上無不足之慮耶。璹曰。若欲速成則不可不加出。而不然則亦不必加差矣。予曰。若有稟定之事。卿等不待下敎。來到政院好矣。璹曰。臣以褒貶事。有仰達者矣。　陵官及通禮院。自前無題目而有等第矣。今欲强作。則反爲苟艱矣。予曰。不必强覓矣。時俊曰。律官亦無題目矣。予曰。亦不必强覓矣。璹曰。　宗廟修改。以何時擇日乎。予曰。一次奉審後。雖許久不修改處。所見如不大叚。則草記稟處也。璹曰。墻垣頹圮處。本非震驚殿內之事。續續行慰　安祭未安。予曰。有不行慰　安祭之古例乎。詳考以奏。璹曰。　元陵莎草。日次草記矣。今則莎草無可慮。恐不必連爲草記矣。予曰。然則其令止之。承旨沈豊之曰。新除授左副承旨奇彥鼎在外。下諭何如。予曰依爲之。
정조 8년 · 강
以柳詢爲陽智縣監。
정조 8년 · 목
敎曰。陽智縣監口傳差出。
정조 8년 · 강
遞承旨洪仁浩。以金尙集奇彥鼎爲承旨。尋遞尙集。以李文源代之。
정조 8년 · 목
仁浩不爲仕進。敎以。許遞。與未差之代。前望單子入之。又敎曰。差　祭承旨許遞。前望單子入之。
정조 8년 · 목
以金文淳爲吏曹參判。徐有防爲工曹參判。徐直修爲龍仁縣監[令:I-POSITION]。
정조 8년 · 강
命月覲門宮墻始役。待立秋擧行。
정조 8년 · 목
因紫門監入直軍守直草記。敎以。　廟內役事。俄因禮曹草記。以立秋後推擇。宮墻不可爲先始役。待立秋擧行。
정조 8년 · 강
命救活人芮尙。特爲加資。
정조 8년 · 목
兵曹啓言。通川郡海尺芮尙。救活人命之數。至於十四名之多。令本道米布請題給。敎以。何可以一名之不準數。不施當施之賞。特爲加資。以爲激勸之地。
정조 8년 · 강
兵曹參議宋載經陳疏自列。仍乞遞。賜批。
정조 8년 · 목
疏略曰。伏見囚人朴光晦爰辭。則此臣今春所遭橫逆之事也。光晦土主也。臣土民也。臣粗知土主之當虔。初未嘗一事相失。而忽作此丘壠之禍者。抑又何腸。至於臣從弟載緯。則乃以其奴之私斫。直令官隸縛來。駭擧層生。調發邑底之吏卒。命之曰吏奴作隊。半夜鉦鼓。吶喊四匝。毀其門而逼其室。至於其子允鼎。自引佩刀。泣謂吏校曰。吾母殆死。吾父將死於杖。寧先剚犯吾父者。此不過謀紓目下之急變。而光晦則執以爲來到官門。欲犯土主。勒捧侤音於吏校云。畢竟允鼎父子。自入縣庭。被其枷囚。則光晦乃奏凱犒賞。若勝大敵。鳴呼此擧措。又何以常性之人責之乎。白地杜撰。變幻事實。以是而肆然納供。臣非枉易表心。豈忍與此人逐條較卞哉。向於筵席。亦嘗略奏。而目今宿病添劇。實難自强。乞遞臣職。俾得調息焉。批以。爾其勿辭。從速察職。
정조 8년 · 강
推兵曹參議宋載經。
정조 8년 · 목
敎曰。鄕外人未請格例。無足爲怪。而囚人未勘律之前。遽捧對章。格例所在。不可無警。捧納承旨推考。本事是非。雖示絃韋。此等處責納備。實合存事體之義。兵曹參議宋載經。亦爲推考。
정조 8년 · 강
右承旨金魯淳陳疏自引乞遞。賜批。
정조 8년 · 목
疏略曰。臣爲世所擯。杜門深蟄。銀臺除旨遽下。豈敢不竭蹶趨承。而第所可審愼者處義也。所可畏憚者公議也。若使冒出。則不但臣心之自惡。人將謂之斯何。亟下鐫削之典。批以。不須深引。爾其勿辭察職。
정조 8년 · 강
安東幼學李宗[宇:I-PERSON]標等一百三十六人。陳疏請禹倬書院宣額。批下該曹稟處。
정조 8년 · 목
疏略曰。吾東方無理學之名。及麗之季。祭酒文禧[僖:I-PERSON]公禹倬出。而始倡爲性理之學。退居嶺南之福州。卽今之安東縣。而臣等所居也。性理之學。始自嶺南。而其源則出自高麗文忠公鄭夢周。夢周亦嶺南人也。世所稱爲理學之祖。而倬之倡明絕學。又在夢周之前矣。安東人士。以福州不可無倬祠院。且倬衣履之藏。歲久失傳遂就縣東。創立院宇。因其地。名曰龜溪書院者。今已百有餘年矣。伏乞念倬明絕學之功。特允宣額之請。批以。疏辭。下該曹稟處。
정조 8년 · 강
命懷德前縣監朴光晦擅調委折。發問目取招。
정조 8년 · 목
義禁府啓言。懷德前縣監朴光晦。杖一百收贖。告身盡行追奪。敎以。士人拔劍事。無論官門抽刀。官庭擬刃。律有已行未行之別。又或在家向捕者拔劍。拒捕敺人。至折傷然後置辟。未折傷以上勿問。此一款已令付之該道。自可按法準繩。而際見兵議對章。此囚之在邑也。吏校無時調發。鼓角半夜大振。赭其丘壠。毀其門屛。繼有奏凱犒賞之擧云。此則不可但以妄錯論。而不先申而擅調者。典憲自有斷例。朝家旣聞之後。擅調委折。不可不一番按問勘處投印事照律。今姑安徐。以此判付發問目取招。
정조 8년 · 강
召見弘文提學徐有隣。廣州府尹吳載純于誠正閣。
정조 8년 · 목
予曰。弘文提學持端午帖入侍。予曰。金履正何不製進耶。有隣曰。有情勢云矣。予曰。使之卽爲製進。予曰。近來正卿苟艱。故向有陞品之議矣。今忽外擬。廟堂事誠可訝也。廣州乃保障重地。必須另念爲治也。卿是亞卿。宣諭則自政院爲之。
정조 8년 · 강
召見承旨金宇鎭于誠正閣。
정조 8년 · 목
予曰。承旨在外爲幾月乎。宇鎭曰。臣待罪廣尹。爲十三月矣。予曰。麥農何如。宇鎭曰。秋牟已爲成熟。秋麥亦皆漸熟矣。予曰。今年穡事何如云耶。宇鎭曰。雨暘旣均。高低皆移。以今所見。殆數十年初有之豐占云矣。
정조 8년 · 강
以金宇鎭爲承旨。吳載純爲廣州府尹。
정조 8년 · 목
敎曰。同副承旨許遞。前望單子入之。又敎曰。新除授承旨。待交符牌招。廣州府尹內遷之代。卽令議薦。仍令當日辭朝。
정조 8년 · 강
召見承旨趙興鎭。校正文臣徐瀅修于三善齋。
정조 8년 · 목
予曰。册子幾何校正乎。瀅修曰。逐日校準。而姑未出場矣。
정조 8년 · 강
命湖西雨澤。須卽狀聞。方痛出幕人。嚴飭列邑。
정조 8년 · 목
洪忠監司申大升。以雨澤馳啓。敎以。本道雨澤之均洽。大不及畿內。昨日之雨。營下亦云伊始。言念民事。萬萬幸甚。狀本封發後。更得幾寸。須卽狀聞事回諭。又以方痛出幕人。給糧資活馳啓。敎以。一城之內。數甚夥然。以一道幅員報來之數。極甚零星。夷考狀辭。反或以姑不止息爲言。所報之有名無實。推此可以知之。然亦不必以有此飭敎。虛張增報。幷以此意。嚴飭列邑之意。諸道監司處申飭。
정조 8년 · 강
勘放時囚宋守淵等。
정조 8년 · 목
義禁府啓言。宋守淵尹達東李厚源兪漢紀等。以公罪。各杖一百收贖。放送。敎以。如有功議。各減一等。
정조 8년 · 강
遣承旨詣 宗廟　永寧殿　景慕宮。奉審摘奸。
정조 8년 · 강
召見纂輯堂上于誠正閣。金魯鎭嚴璹鄭昌順李時秀金載瓚。
정조 8년 · 목
予曰。纂輯之役。出草幾何。而頭緖已就乎。璹曰。尙未出草。而各爲在家抄輯。間三日會議公廨矣。予曰。我國沿革無常。須詳細載錄。以成一編考据文字好矣。璹曰。抄輯畢後。須一經稟裁。然後當編輯矣。予曰。總裁之事。何大臣爲之乎。魯鎭曰。從前此册子。三大臣盡爲總裁。故皆爲往復商議矣。昌順曰。其中有古則行之。而今不遵用之法。又有一時暫行之令甲。如六鎭守令。東銓與西銓相議差出。而今不遵行。此册則當爲萬世金石之典。似不必載錄矣。璹曰。均役事目。不可盡錄矣。予曰。編輯當以簡爲主。而文則節略。事必詳要。魯鎭曰。此册當與大典。合爲一通文字。乙丑以後。則以新增書之矣。予曰。原續增須區別載錄。而乙丑以前。如有漏不錄者。當入新增。大同事目。亦當增錄事由矣。璹曰。一典釐正之後。當持入稟裁矣。予曰。何時可以訖役乎。璹曰。未知何時訖役矣。予曰。李時秀金載瓚兩人。有何所務。時秀曰。臣等所抄出日記。今方區別六典矣。
정조 8년 · 강
召見承旨金宇鎭于美在軒。
정조 8년 · 목
宇鎭曰。廣州軍官番米。乃是城內將士支放之需。而己卯年。以軍官額數之太多。汰減若干名。支放之需。因此見縮。始乃創出結錢。上納均廳。受來給代米四萬二十石。以補其見縮之數。及其守廳還鎭時。除出一百四十餘石於給代條中。以作本府一朔放料者。已多年所矣。向於己亥年。本府結錢移屬於守廳之故。謂以無給代。只以錢四百兩劃付本府。以此數分排於百四十餘石之米。則每石之價。雖以豐歲言之。半不相當。當初結錢。專爲支放而創出。則給代革罷後。雖不得以本色米如前劃給。以軍保詳定價。準數上下。事理當然。今若三百十五兩。年年加劃於前所劃四百兩之外。以爲準價支放之地。則當爲軫保障慰將士之道。請下詢。予曰。守禦使後日次對時稟處。
정조 8년 · 강
命明日。宣傳官試講爲之。
정조 8년 · 강
拿處校書校理柳煥德。
정조 8년 · 목
吏曹啓言。今此 溫陵端午祭典祀官。校書館校理柳煥德塡差矣。日勢已晩。終不受祭物。不得已以廣興主簿李彥一塡差。而本曹請推外。無他罰。何以爲之。敎以。拿處。
정조 8년 · 강
御春塘臺。行宣傳官試講。試官。徐有隣具善復李敬懋徐有大尹行任。
정조 8년 · 목
敎曰。不必盡數參講。落點人呼名以入。承旨李致中曰。講員中李身敬。有後次試講時。記過待令之命矣。何以爲之乎。予曰。爲日已久。分揀。使之應講。予曰。勿論應講與否。竝令應射。予曰。今日殿座。非獨爲試講也。以白慶周事。有所下詢於卿等。使之入來矣。昨見兵曹草記。則白慶周許參時。有可否不順之擧。未知何故耶。可否不順。卽廢人前程之事。其間必有所以然。卿等或聞其委折耶。善復曰。臣等亦聞其可否不順之擧。而其委折。則未能詳知矣。予曰。勿論公論與私意。似必有方外所聞。卿等詳對。善復曰。可否之法。至重且秘。雖父子兄弟之間。不得相傳。臣等果不知其如何。而蓋可否不順。地處寒微。行身麤悖。有拂於公議。然後始乃見格。未知主張之人。出自何意。而似有所執而然矣。予曰。其地處果何如云耶。敬懋曰。慶周出繼爲白仁傑之後。而生家則似聞寒微矣。予曰。旣是出繼。則何論本生。且如白仁傑者。是何等名人。其後孫豈有不得爲名宦之理乎。有大曰。渠輩必有所執而然矣。予曰。昔在 先朝甲子。以宣傳官可否不順之事。參論十六人。至有臨門回示之擧。而其時事。則出於偏黨之心。故有此嚴截處分。而今番則與此稍有間焉。若屬一廳中公議。則猶可說也。只出數人之偏見。則寧容任行其私意。永廢他人之前程乎。若然。甲子之律。雖不必引用。亦當有別般懲治之道矣。善復曰。甲子以後。可否不順者。亦有數三人矣。予曰。誰也。善復曰。如具鼎煥李杞齡等數人矣。予曰。然則白慶周將何以區處耶。若因此永廢。則豈不可矜耶。今日下詢於卿等。欲聞卿等之議。而卿等之言。俱無別白。須勿如前次對貌樣。各陳所見。善復曰。從前如此之人。宣傳官一步之地。便成鐵限。而至如備郞參軍。無礙調用。故具鼎煥等。皆閫帥守令等職矣。有隣曰。臣則不知本事。不敢指的仰對。然旣是仁傑之後。則似不至見阻於宣薦矣。有大曰。可否體重。若以別岐調用。則無所不可矣。敬懋曰。甲子事。出於偏黨之心。而至於今番。則雖未知公議之如何。而似無挾雜而然矣。宣傳官則雖不可更議。若區處於參軍等職。則似好矣。予曰。今若現發其主論之人。是欲爲一人。反傷一人。故姑且含默。而不可不區別其公私而處之。行首宣傳官招入以問。宣傳官邊慶遇進前。有隣問曰。白慶周事。果緣何故耶。廳首當知其委折。詳達可也。慶遇曰。可否之規。立法甚嚴。雖父子兄弟。不得與知。故未聞其委折矣。予曰。予意不在摘發其立異之人也。渠以行首。主張廳務。可否之法。雖在下位。豈有不知不聞之理乎。慶遇曰。定軸之立異。必緣人地不合之故。而豈未與聞。不敢强奏其甚般委折矣。予曰。然則必是一二人偏私之致。一竝汰去出代。使之改定軸。予曰。更爲下詢於諸宣傳後。出代好矣。敬懋曰。本廳定軸之法。自有受敎。事體甚重。今若捧現告。摘發其立異之人。則可否之法。不無蕩然之慮。後弊亦不可不念矣。予曰。予不必捧現告。以發其所主之人。蓋白慶周入仕以後。必有曰可曰否之物議。故有此下詢矣。諸宣傳官處。須各問之。曺命楫等進前。予曰。白慶周事。未知何故耶。主論之人。雖不可明言其誰某。見格之故。其必有公議之傳聞。爾等各陳所聞。命楫曰。可否之法。過三朔後。始爲許參者。詳察其地處之如何。人品之如何。而臣則以新差宣傳官。未及聞公議。而循例書可字矣。善復等曰。命楫此言。大是妄發。不可無罪矣。予曰。語次間何足深責。置之。具縉曰。所後雖是賢裔。生家聞是鄕族云。故果有可否不順之擧矣。李民秀許檝李膺福齊聲曰。白慶周入仕以後。外論皆以萬萬不似。喧傳於世。臣等果聞之。故亦知其不合於淸選矣。予曰。不必各各仰奏。如有公議之不合云者。則區別左右。立之可也。諸宣傳等。一齊離次而立。予曰。廳中諸人。有顯祖如慶周者。必不多矣。此等之人。不得越薦可乎。汝等出去。改定軸以入。諸宣傳官等曰。改越定軸。古無其規。不得擧行。予曰。旣是受敎廳風。則何論前例有無乎。李敬身[身敬:I-PERSON]等。稍欲咨且不卽出。予曰。縷縷下敎之下。焉敢乃爾。敬懋曰。今此下敎。亦是受敎。渠輩似卽擧行矣。諸宣傳官盡退。予曰。諸宣傳旣已出去。行首亦爲同往擧行。慶遇趨出。仍又伏地奏曰。改定軸旣無前例。須有受敎。然後可以擧行矣。予命書受敎以給。承旨李致中曰。今此慶遇所奏。甚爲駭然。似不可爲此而書給受敎矣。予曰。此受敎出給。使之載廳憲。斯速擧行。宣傳官李晢曰。宣傳官廳規之受敎載錄。本不待榻敎之書出。而行首宣傳官邊慶遇。以本廳行首。不知廳規。有此伏地之擧。臣旣在承傳之任。敢請記過。予曰。置之。予命將臣進前。曰本事之妥帖雖幸。諸宣傳之擧措非矣。前旣立異於定軸。今反因敎而越薦。則前何心後何心。誠不成說矣。善復曰。心迹頓異。諸宣傳事。誠慨然矣。諸宣傳官試射訖。南行宣傳官具毅和四中。予命呼新來進退。
정조 8년 · 강
推禁衛大將李敬懋。
정조 8년 · 목
禁衛大將李敬懋啓言。改越定軸。旣無古規云。若然。則四百年廳風。將至蕩然無餘。俄下傳敎。卽賜反汗。敎以。禁將今日所奏。多有不緊之言。何也。禁衛大將李敬懋推考。
정조 8년 · 강
罷南海縣令李迪。改差宣傳官白慶周。
정조 8년 · 목
兵曹啓言。卽接宣傳官廳牒報。則宣傳官白慶周。昨日本廳可否不順云。依例汰去。薦主南海縣令李迪。亦爲罷職。請以徵其誤薦之罪。敎以。俄聞將臣言。白慶周卽仁傑九代孫云。仁傑何等名人。無論八代九代。雖云十代二十代。爲其子孫者。寧有不做名宦之慮乎。文而爲當年錄。武而可爲南行薦。見今本廳諸員中。顯祖熟有如慶周者乎。然而在己則不自量。在人則決責備。是豈理也哉。又聞以渠本生家地處。有所論說。此又不然。渠之同堂。元無秩卑人云。則亦何事執此枳塞乎。以此以彼。廳之立異於定軸。作拔可否。事之駭然。未有甚於此者。昔在 先朝甲子。因宣傳言可否不順事。參論十六人。至有臨門大處分之擧。豈非今日所宜仰述。而其時宣傳官事。出於偏黨之心。故有是處分之截嚴。而今番則本情稍有間焉。上甲子以後。亦云有數人之如此所遭。今若遽用甲子律名。不無掣肘之端。姑且含默。蓋有商量而然故耳。借使慶周。眞箇是蔑蔑人。以朝家無物不逐之心。尙可庇護而甄拔之。況渠是名人之遺裔乎。初意欲令更越定軸。以寓滌用之微意。更思之。萬有一又不純可。則將至轉生葛藤。一則反有害於慶周。一則大有乖於廳風。爲今日計。莫若公私兩便之爲完好。且渠之所叨。卽淸選也。仍令冒恥隨行。亦近於拂人之性。宣傳官白慶周。今姑改差。待後窠。更卽調用。帳殿詢問之下。始旣依違周遮。未免手脚忙亂。及其改定軸命下也。忽請書出榻敎。尤不成說。此固不可無罪。又以可否一事言之。廳首雖無與聞之規。如許大擧措。必當早已撕得。何無一言挽止於磨勘之前。首唱人之姑不摘發。亦出於靜鎭之意。廳中之賞罰。捨此廳首。伊誰當之。行首宣傳官邊慶遇汰去。今則本事已歸妥帖。慶周亦不在職。改定軸受敎。未必永作廳憲。使之封入。惟玆處分。失之太寬者。爲渠輩也。爲渠輩也。如是然後。廳規可以遵用。慶周可以復職故耳。嗣後復踵此等之習。如有無端發論者。一一査出。以其罪反坐。斷不饒貸。噫。縷縷敷示之諭。渠輩寧不銘鏤承奉。以此嚴飭該廳。卿繕寫一通。揭之廳壁。
정조 8년 · 강
以白師誾金爀沈應鎭爲宣傳官。初仕也。
정조 8년 · 목
敎曰。宣傳官未差之代。令該曹口傳差出。又敎曰。南行宣傳官。以直赴殿試懸頉。幷爲出代事。分付兵曹。
정조 8년 · 강
賑恤廳。以江華留守鄭志儉畢賑狀覆啓。
정조 8년 · 목
該廳啓言。卽見江華留守鄭志儉畢賑狀啓。則前留守。以本府自備各人願納。都合米八百十七石。錢二百五兩零內。米七百三十七石零。錢二百十五兩零。十五巡賑資用下。餘米六十石會錄。敎鍊官金鼎胤等十人。補賑錢願納後。卽因特敎。已蒙加資之典。至於朴大杓。願納錢二百兩外。捧糴時太還一百石。自願代輸。前後捐財。比他倍優。其在聳勸之道。合有褒賞之擧。令該廳稟處云矣。本府年事。雖非尤甚。島中民情。比他切急。而聖慮憧憧。一視畿甸。畢境賴活。莫非朝家懷保之德意。前後居留之臣。殫心拮据。十餘營校之出義願納。賑事善了。麥農且登。欣幸云云。守臣先獲用下會錄錢穀。倂依狀聞施行。願納人中金鼎胤等十人。已蒙加資。今不必更論。朴大杓。今年黃豆。不啻稀貴。而一百石爲民代納。尤極嘉尙。其在激勸之道。宜有褒賞之典。請令該曹考例稟處。敎以。依草記施行。
정조 8년 · 강
正言洪樂淵。以母病陳疏乞遞。批許救護。
정조 8년 · 강
掌令姜垣上疏乞遞。仍陳民弊。賜批。
정조 8년 · 목
疏略曰。昨冬以來。猝得大病。尋常閑漫之職。猶難强策。況此臺閣之任。實無自力。亟遞臣職。俾得調治。臣於乞免。不宜贅他。而惟我殿下講學之際。無規矩於章句。必孜孜於窮格。德合聖賢。功光 祖宗。以法 祖宗爲出治之要焉。臣聞蒙養以正。惟我元子。正當蒙正之時也。至於動靜語默之間。開發觀感之效。惟在殿下身敎。伏願以身敎二字爲敎元子之第一義焉。又於目下事。六路告飢。三農盡廢。上下所恃者。惟在麥事之豐登。而及其麥荒之後。則飢民無餘望矣。昨年秋荒。猶有仰哺之道。而今春麥凶。更無可生之道。臣未知有司之臣。已劃講究之策耶。臣愚富民私賑。旣有已例。更於湖西嶺東兩處。使富民自願納粟。以備賑濟之資。隨其所納多少。卽授相當資級。以爲褒賞之典。則願納者必多。以此之穀。分給農糧。則目下救急之方。實出不得已之策也。臣又聞湖南兩邑。有大爲民弊者。興陽之平日來德等三四島田稅。比他島之應稅。其數不啻倍簁。此必導掌輩從中橫斂之弊。島民之難支。去而愈甚。伏願詳査委折。一依惟正之供。呂水五面。自左水營移設之後。屬之順天。而奸吏輩因緣侵漁。百弊俱生。闔境嗷嗷。蓋此土三面。距海。爲湖南要衝之地。而不可不顧恤者也。若依乙巳年已例。復屬於水營。則管轄尤壯。實爲公私兩便之道矣。亟令廟堂。從長區劃。批以。疏辭許令稟處。爾其勿辭察職。
정조 8년 · 강
召見校正閣臣于美在軒。檢敎直提學徐浩修。直提學徐有防。直閣李崑秀。待敎尹行任。
정조 8년 · 목
予曰。閣志當印幾件乎。浩修曰。當限千件印出矣。予曰。幾日可畢印役乎。行任曰。四五日則可以畢役矣。予曰。柳義養所編春坊志持入。
정조 8년 · 목
予曰。注書馳詣 景慕宮。夏享大祭祭物。如已陪來。奉審摘奸以來。
정조 8년 · 강
詣 景慕宮。行 夏享大祭省牲省器。
정조 8년 · 목
具翼善冠袞龍袍。乘輿出協陽門。降輿乘輦。予曰。祗迎儒生押班者幾人乎。承旨李致中曰。三人云矣。予曰。衛外有士人擊錚者誰也。致中曰。有吳姓人。爲其曾祖復宮爵事云矣。至本 宮門外降輦。乘輿入 齋室。改具冕服。就位行禮訖。入殿內親行奉審。仍就位省牲省器訖。還入 齋殿。乘輿出本宮門外降輿。乘輦。予曰。都承旨還宮後。馳詣 本宮。看審儀以來。至弘化門內。降輦乘輿。由賓陽門還內。
정조 8년 · 강
召見藥院提調金華鎭于三善齋。
정조 8년 · 목
華鎭曰。勞動之餘。聖體若何。予曰一樣。而雨勢如此。故卽爲還宮矣。湖中則雨澤尙不足云矣。華鎭曰。今日之雨。想必周洽矣。
정조 8년 · 강
召見閣臣尹行任于美在軒。
정조 8년 · 목
予曰。刑曹文案如已入來。持入。予曰。內閣志校正之役。幾時了當乎。行任曰。凡例尙未歸一矣。
정조 8년 · 강
宣傳官試講入格人施賞有差。
정조 8년 · 목
因宣傳官試講時小布入格單子。敎以。五中人陞敍。已陞敍人相當右職調用。四中人熟馬一匹賜給。南行依例直赴殿試。三中以下勿論。
정조 8년 · 강
命沁營軍官朴大杓加資。
정조 8년 · 목
吏曹啓言。因江華留守鄭志儉狀啓。營軍官朴大杓之論賞。所當加資。而事係恩賞。請上裁。敎以。特爲加資。
정조 8년 · 강
命時囚柳煥德放送。
정조 8년 · 목
因義禁府保放啓稟。敎以。卽爲分揀放送。
정조 8년 · 강
召見大司成閔鍾顯及校正閣臣文臣于誠正閣。檢校直提學徐浩修。直提學徐有防。校正文臣徐瀅修。